Bussie jaag weg ná jong fietsryer erg seerkry, ooggetuies gesoekMatthew Thompson. Foto: Verskaf “My seun is ŉ vegter. As hy val staan hy op, maar ná gister se ongeluk het hy nie opgestaan nie.” Só beskryf Magda Thompson haar seun, Matthew (18), wat Maandagmiddag ernstig beseer is ná hy met sy fiets in Centurion geval het tydens ŉ voorval met ŉ Mercedes Benz-bussie wat glo van die toneel af weggejaag het. Volgens Thompson het Matthew omstreeks 15:30 oudergewoonte saam met ŉ vriend op hul fietse gaan oefen. “Sy vriend oefen vir die 947-fietswedren en Matthew was saam met hom. Ons dring daarop aan dat die kinders nie alleen oefen nie, juis omdat dit so gevaarlik is. Hulle het albei hul fietsryklere en valhelms aangehad.” Sy het gesê die twee was in Krugerlaan in Lyttleton toe die silwerkleurige bussie naby die ou kantore van binnelandse sake baie naby aan Matthew, wat agter was, gery het. “My seun sê daar was meer as genoeg spasie vir die bestuurder, ŉ wit man, om verby te kom. My seun was onder die indruk die motoris wou hom met opset raakry. Matthew moes noodgedwonge vir die bestuurder uitswenk en het daarna hard geval. Die motoris het nie eens die moeite gedoen om stil te hou nie, maar net aanhou ry.” Thompson verduidelik dat haar seun verlede jaar twee keer operasies moes ondergaan om vyf gewasse op sy brein te verwyder. “Die blote feit dat hy nog kan fietsry, is vir ons ŉ wonderwerk. Hy het verlede jaar altesaam 39 dae in die hospitaal deurgebring vir behandeling.” Matthew is ŉ leerling aan Hoërskool Centurion en is deel van die skool se bergfietswedrenspan, wat bekend is daarvoor dat hulle goed presteer in kompetisies. “Matthew het ná sy val net bly lê. Sy vriend het my gebel en gesê Matthew staan nie op nie. ŉ Ouerige man en vrou het gelukkig gestop en ŉ ambulans ontbied.” Kringtelevisiebeeldmateriaal van die bussie (Foto: verskaf) Die ambulans het Matthew na die Unitas-hospitaal geneem vir behandeling. Hy het erge beserings aan die regterkant van sy lyf opgedoen en moes onder meer steke op sy oogbank kry. Hy het sy kop gestamp en daar is skade aan sy valhelm. ŉ Stuk vleis is uit sy regterbeen geskeur. Hy is weens sy vorige breinoperasies Maandagaand in die hospitaal gehou vir waarneming. Sy dokters was Dinsdag tevrede met sy toestand en hy is ontslaan. “As hy Woensdag beter is, sal hy teruggaan skool toe sodat hy nie te veel voorbereiding vir die komende eksamen misloop nie.” Thompson het nie die voorval by die polisie aangemeld nie, aangesien hulle nie veel inligting oor die motoris het buiten dat hy ŉ silwerkleurige Mercedes Benz-bussie gery het nie. Die seuns was nie in staat om die voertuig se registrasienommer te neem nie. Chris Fourie, voorsitter van die Lytcom-gemeenskapspolisiëringsforum, het ŉ beroep gedoen op enigiemand wat die ongeluk sien gebeur het, of meer inligting daaroor het, om hom by 082 788 9168 te bel.